​ເກົາ​ຫຼີ​ເໜືອ ຂູ່​ວ່າ ຈະ​ເລີ້ມ​ໃຊ້ ​ພາ​ສາທີ່​ບໍ່​ສຸ​ພາບ ກັບ ປ. ທ​ຣຳ ຄືນ​ອີ​ກ
ປະ​ທາ​ນາ​ທິ​ບໍ​ດີ​ທ​ຣຳ ກ່າວ​ຢູ່ກອງ​ປະ​ຊຸມ​ ​ອົງ​ການ​ເນ​ໂຕ້​ ໃນ​ວັນ​ອັງ​ຄານ​ຜ່ານ​ມານີ້​ວ່າ ທ່ານ​ມີ​ຄວາມ​ພໍ​ໃຈ​ກັບ​ຄວາມ​ສຳ​ພັນ​ທີ່ “ດີ​ຫຼາຍ” ກັບ​ຜູ້​ນຳ ​ເກົາ​ຫຼິີ​ເໜືອ ທ່ານ​ກິມ ຈົງ ອຶນ.
ເກົາຫຼີເໜືອໄດ້ເຕືອນໃນວັນພະຫັດວານນີ້ວ່າ ຕົນຈະເລີ້ມໃຊ້ພາສາທີ່ບໍ່ສຸພາບຄືນອີກ ເພື່ອກ່າວເຖິງປະທານາທິບໍດີດໍໂນລ ທຣຳ ແຫງສະຫະລັດ ຖ້າທ່ານຍັງສືບຕໍ່ທຳການທ້າທາຍຕໍ່ພຽງຢາງ ການເຕືອນຂອງຮອງລັດຖະມົນຕີການຕ່າງປະເທດຄົນທີນຶ່ງ ທ່ານໂຈ ຊັນ ຮຸຍ ມີຂຶ້ນໃນຂະນະທີ່ໂອກາດສຳລັບການເຈລະຈາຄືນໃໝ່ ກ່ຽວກັບເລື້ອງອາວຸດນິວເຄລຍແລະລູກສອນໄຟຂີປະນາວຸດຂອງເກົາຫຼີເໜືອພວມຫລຸດນ້ອຍຖອຍລົງ ທ່ານໂຈກ່າວວ່າ “ຖ້າພາສາຫຼືການສະແດງອອກໃດໆພາໃຫ້ເກີດບັນຍາກາດໃນການປະເຊີນໜ້າກັນ ຫາກຖືກນຳມາໃຊ້ອີກຄັ້ງນຶ່ງດ້ວຍຄວາມຕັ້ງໃຈໃນໂອກາດເວລາທີ່ສຳຄັນ ຄືດັ່ງໃນປັດຈຸບັນນີ້ ນັ້ນອາດຈະຖືກວິນິດໄສວ່າ ເປັນການມີສະຕິທີ່ເຊື່ອມໂຊມຂອງຜູ້ສູງອາຍຸ ” ເກົາຫຼີເໜືອໄດ້ສະເໜີແນະໃນລະຫວ່າງສອງສາມອາທິດທີ່ຜ່ານມານີ້ວ່າ ຕົນຈະເລີ້ມທົດລອງລູກສອນໄຟໄລຍະໄກຄືນໃໝ່ ຖ້າສະຫະລັດຫາກບໍ່ຍອມໃຫ້ການຜ່ອນຜັນ ທາງດ້ານການທູດກ່ຽວກັບເລື້ອງອາວຸດນິວເຄລຍ ກ່ອນທ້າຍປີນີ້ສິ້ນສຸດລົງ ປະທານາທິບໍດີທຣຳ ກ່າວຢູ່ກອງປະຊຸມຂອງອົງການເນໂຕ້ໃນວັນອັງຄານຜ່ານມານີ້ວ່າ ທ່ານມີຄວາມພໍໃຈກັບຄວາມສຳພັນທີ່ “ດີຫຼາຍ” ກັບຜູ້ນຳ ເກົາຫຼິີເໜືອ ທ່ານກິມ ຈົງ ອຶນ ແຕ່ກໍຮຽກຮ້ອງໃຫ້ທ່ານກິມ ປະຕິບັດຕາມພັນທະຂອງທ່ານໃນການປົດອາວຸດນິວເຄລຍ ນອກນັ້ນ ທ່ານທຣຳຍັງເວົ້າວ່າ ທ່ານກິມ “ມັກຍິງຈະຫຼວດ” ແລະກ່າວຕື່ມວ່າ “ນັ້ນຄືເຫດຜົນທີ່ຂ້າພະເຈົ້າເອີ້ນວ່າ ມະນຸດຈະຫຼວດ ” ທ່ານໂຈກ່າວວ່າ ຖ້າການໃຫ້ຄວາມເຫັນຂອງທ່ານທຣຳ ຢູ່ລອນດອນ “ໝາຍຄວາມທີ່ຈະເວົ້າເຖິງຄວາມຫລັງໃນອະດີດເມື່ອສອງປີກ່ອນພຸ້ນແລ້ວ ເວລາສົງຄາມຄຳເວົ້າໄດ້ມີການທະທະກັນຢູ່ໃນມະຫາສະໝຸດ ເລີ້ມຂຶ້ນອີກດ້ວຍຄວາມຕັ້ງໃຈແລ້ວ ມັນຈະເປັນການທ້າທາຍທີ່ເປັນອັນຕະລາຍທີ່ສຸດ ” ພວກຜູ້ນຳທັງສອງໄດ້ກ່າວໂຈມຕີແບບເວົ້າຊື່ແລະໄດ້ຂົ່ມຂູ່ກັນໃນປີ 2017 ແລະກໍໄດ້ພົບປະກັນ 3 ເທື່ອຫຼັງຈາກນັ້ນ ແຕ່ແນວໃດກໍຕາມ ການເຈລະຈາ ໄດ້ຕົກຢູ່ໃນສະພາບບໍ່ໄປບໍ່ມາ ແລະຄວາມເຄັ່ງຕຶງລະຫວ່າງປະເທດທັງສອງ ຍັງສືບຕໍ່ເພີ້ມທະວີຂຶ້ນ